钦定古今图书集成/理学汇编/学行典/第023卷 > 皇极经世心易发微四 > 《地理》
## 钦定古今图书集成/理学汇编/学行典/第023卷 > 皇极经世心易发微四 > 《地理》

凡占地理，必于乡邑要会之地观之。言语嘈嘈为《兑》，
仓皇奔走为《震》，或闻钟鼓之声，或禽兽之声，或杵臼
之声，或土石之声，或哭泣之声，皆可取卦。但以先得
者为内卦，后得者为外卦，内外卦共得数多少，次加
年月日时之数，共算得若干，分为元会、运世。每一位
管三十年为一世，四位管一百二十年。以元为地理
衙门，会为官长府库，运为市井人民，世为商贾货物。
看何位逢魁，禄贵禄马则吉。在元则知地兴旺，在会
则知官长兴旺，在运则知人民安乐，在世则知商贾
得利，反是则凶。如逢空缺破陷在何位，则知何年月
日，何方有灾疫火烛，何方有土石崩陷，何家成，何家
败，何人穷，何人达，皆可得而前知也。如“乾卦逢吉官
长兴旺，逢凶反是。兑卦逢吉则平安，逢凶有刀兵。震
卦逢吉主平安，逢凶有惊恐。巽卦逢吉和顺，逢凶山
林有损。坎卦逢吉平安，逢凶水火盗贼。离卦逢吉文
明显耀，逢凶火烛毁伤。坤卦逢吉人民和顺，逢凶人
民疾疫。艮卦逢吉兴工筑室，逢凶山势崩陷人民灾
疫。”